## Pravilnik o uvjetima, kriterijima i postupku provođenja javnog natječaja za dodjelu sredstava u svrhu poticanja i zaštite pluralizma i raznovrsnosti medija

### NN 88/2005 (20.7.2005.), Pravilnik o uvjetima, kriterijima i postupku provođenja javnog natječaja za dodjelu sredstava u svrhu poticanja i zaštite pluralizma i raznovrsnosti medija

# MINISTARSTVO KULTURE

**1748**

Na temelju članka 5. stavka 3. Zakona o medijima
(»Narodne novine«, broj 59/04), ministar kulture donosi

## PRAVILNIK

### O UVJETIMA, KRITERIJIMA I POSTUPKU PROVOĐENJA JAVNOG NATJEČAJA ZA DODJELU SREDSTAVA U SVRHU POTICANJA I ZAŠTITE PLURALIZMA I RAZNOVRSNOSTI MEDIJA

Članak 1.

Ovim Pravilnikom propisuju se uvjeti, kriteriji
i postupak provođenja javnoga natječaja za dodjelu poticaja iz sredstava
državnog proračuna u svrhu poticanja i zaštite pluralizma i raznovrsnosti
medija.

Članak 2.

Sredstvima iz članka 1. ovoga Pravilnika poticat
će se proizvodnja i objavljivanje programskih sadržaja nakladnika medija koji
su utvrđeni člankom 5. stavkom 2. Zakona o medijima.

Članak 3.

Sredstva za sufinanciranje programskih sadržaja
nakladnika medija iz članka 2. ovoga Pravilnika dodjeljuju se putem javnog
natječaja (u daljnjem tekstu: Natječaj) što ga raspisuje Ministarstvo kulture
(u daljnjem tekstu: Ministarstvo).

Članak 4.

Natječaj se raspisuje do kraja svibnja tekuće
godine za sljedeću proračunsku godinu, a objavljuje se u »Narodnim novinama« i
na web stranici Ministarstva.

Natječaj je otvoren do isteka roka naznačenog u
samom tekstu Natječaja, a najmanje mjesec dana od dana objave u »Narodnim
novinama«.

Članak 5.

U tekstu Natječaja određuje se dokumentacija
potrebna za sudjelovanje u postupku natječaja. Nedokumentirane i neobrazložene
prijave neće se razmatrati.

Članak 6.

Pravo sudjelovanja na Natječaju imaju svi
nakladnici medija registrirani sukladno Zakonu o medijima.

Članak 7.

Prijave podnesene na Natječaj razmatra i
vrednuje stručno-savjetodavno povjerenstvo od pet članova, koje imenuje
ministar kulture (u daljnjem tekstu: Povjerenstvo). Rad Povjerenstva je javan.

Pri stručnom vrednovanju podnesenih prijava
primjenjivat će se sljedeći kriteriji:

1. kvaliteta i sadržajna inovativnost ponuđenog
programa,

2. značenje programa za ostvarenje ciljeva iz
članka 5. stavka 2. Zakona o medijima,

3. ekonomičnost i dugoročnost programa,

4. doprinos promicanju hrvatske kulture u
svijetu i uključenost u međunarodnu kulturnu suradnju,

5. opći interes za kulturni razvitak,

6. financijska potpora iz drugih izvora.

Članak 8.

Povjerenstvo nakon provedenog postupka
vrednovanja podnosi svoj prijedlog o dodjeli sredstava Ministarstvu. Prijedlog
mora biti obrazložen.

Na temelju prijedloga Povjerenstva, Ministarstvo
donosi odluku o dodjeli sredstava koju javno objavljuje.

Članak 9.

U provođenju odluke o dodjeli sredstava
Ministarstvo zaključuje ugovor s nakladnicima medija koji su izabrani na
Natječaju radi ostvarenja programskih sadržaja iz članka 2. ovoga Pravilnika.

Članak 10.

Nakladnik medija kojemu je Ministarstvo na
temelju Natječaja dodijelilo sredstva koristit će dodijeljena sredstva
namjenski, sukladno odluci Ministarstva, prijavi na Natječaj i zaključenom
ugovoru.

O korištenju dodijeljenih sredstava nakladnik će
Ministarstvu podnositi izvješća.

Članak 11.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 612-12/04-01-247

Urbroj: 532-10-03/1-05-08

Zagreb, 6. srpnja 2005.

Ministar

**mr****. sc. Božo Biškupić**, v. r.

Pravilnik, NN 88/2005-1748